"Setswana Puo ya Gae (HL)/P2 2 DBE/Ngwanaitseele 2022 NSC – Kaedi ya go Tshwaya KAROLO YA A: POKO MELODI YA POKO – RM Ramagoshi POTSO 1: POTSO YA TLHAMO ELA TLHOKO: Mo tlhamong ya motlhatlhojwa go tshwanetse ga akarediwa dintlha tse di fa tlase. Go tlaa dirisiwa ruboriki ya maduo a a kana ka 10 go tshwaya tlhamo ya motlhatlhojwa. 'TLHAOLELE' – OH Segano  Go mothofatsa selo, ke go se naya maitsholo, mekgwa le ditiro tsa setho ntswa sona e se motho. Mmoki o atlegile mo go mothofatseng tlhaolele ka a e boka jaaka o ka re ke motho.  O mothofaditse tlhaolele ka go kaya fa e le ngwana yo o tshotsweng mo Aforikaborwa. Bagolo ba gagwe ba mo teile leina la Tlhaolele jaaka batho ba tewa maina. Leina leo le kwadilwe ka tlhakakgolo go bontsha fa e le la motho. O kaya fa ngwana yo, e bong Tlhaolele, a ne a tlhaola batho bogolosegolo bantsho. Batsadi ba gagwe ba ne ba mo itumeletse thata fa a tsholwa, mme mo go goleng ga gagwe a tlisetsa batho kutlobotlhoko le matlhotlhapelo.  Go ya ka leboko, mmoki o atlegile mo go mothofatseng tlhaolele ka a re ke ngwana yo Bantsho ba reng o tsholetswe go ba sotla, go ba bogisa le go ba tlhaola.  Mmoki o naya tlhaolele maikutlo a setho jaaka fa a re ke ngwana yo o neng a sa amogelwa ka lerato ke Bantsho. Ngwana yo, o ne a ilwa sa ntšwa le katse ka ntlha ya go kgetholola ga gagwe. O ne a tlhoilwe go simolola kwa go tsholweng ga gagwe go fitlha a bo a tlogela lefatshe le le ka kwano.  Ngwana fa a tsholwa a ka kopanya/kgaoganya batho/merafe jaaka fa re bona go mothofaditswe tlhaolele e bontsha e le ngwana yo o kgaogantseng Basweu, Bantsho le Maintia ka ditlhotšhwana.  Mmoki o tswelela pele go mothofatsa tlhaolele ka go mo naya batsadi ba a reng ba a mo ikgatholosa, ka jaanong ba lemoga phoso ya bona.  Ngwana fa a tsholwa o solofelwa go tlisa boitumelo le boikhutso, mme ka dinako dingwe o tlisa selelo jaaka fa tlhaolele ena a tliseditse baagi masetlapelo.  Bana ba a tle ba lwantshe batho ka boitshwaro, mekgwa le ditiro, jaanong re bona Bantsho ba tsogela Basweu kgatlhanong ka ntlha ya ngwana yo o ba kgobolang mekwatla yo.  Ditiro tsa ngwana 'tlhaolele' tse mmoki a di tlhagisitseng di tota di senotse go mothofadiwa ga tlhaolele. [10] Kwalololo e ileditswe Phetla"